b'\n_START_ARTICLE_\nViktor Hristenko\n_START_SECTION_\nMladost i obrazovanje\n_START_PARAGRAPH_\nViktor Hristenko ro\xc4\x91en je u \xc4\x8celjabinsku u \xc4\x8celjabinskoj oblasti. Njegova obitelj bila je poznata po sukobu s komunistima. Jednog djeda su mu pogubili, a drugi je zavr\xc5\xa1io na dugogodi\xc5\xa1njoj robiji u radnom logoru. Njegova majka je navodno kovala urotu kako bi oslobodila njegogov oca iz radnog logora u kojem je bio zatvoren. Kada je imao petnaest godina, Hristenko je po\xc4\x8deo raditi s ocem na gradnji naftovoda. Nastavio je s obrazovanjem te se poslije mature upisao na sveu\xc4\x8dili\xc5\xa1te gdje je specijalizirao ekonomiju i gra\xc4\x91evinu. Bio je dobar student, a upravo je njegov uspjeh na fakultetu spasio obitelj od prisilnog preseljenja nekoliko godina kasnije. Obitelj mu je bila stavljena na popis ku\xc4\x87anstava koja su trebala biti premje\xc5\xa1tena iz grada, no zahvaljuju\xc4\x87i pismima njegovog poslodavca i sveu\xc4\x8dili\xc5\xa1ta, vlasti su se predomislile._NEWLINE_Hristenko je svoju suprugu, Nade\xc5\xbedu, upoznao na fakultetu. Vjen\xc4\x8dali su se 1979. nakon \xc5\xa1to je diplomirao. On i supruga doselili su se k Hristenkovim roditeljima u prenapu\xc4\x8deni trosobni stan. Mladenci su tako\xc4\x91er dijelili stan s Hristenkovim djedom i bakom, te s obitelji njegove tetke, maj\xc4\x8dine sestre. Uskoro je po\xc4\x8deo raditi kao in\xc5\xbeenjer. Jedna od njegovih posebnosti bila je razvoj podru\xc4\x8dja ra\xc4\x8dunalne tehnologije. Svoje akademske studije nastavio je na Moskovskom institutu menad\xc5\xbementa.\n_START_SECTION_\nPad komunizma\n_START_PARAGRAPH_\nU \xc4\x8celjabinsku se Hristenko po\xc4\x8deo isticati na mjesnoj televiziji, gdje je predstavljao ekonomski program koji je obja\xc5\xa1njavo osnovne financijske pojmove televizijskoj publici. Bilo je to pravo vrijeme za obrazovanje naroda o ekonomiji - u kasnim 1980-ima komunizam se uru\xc5\xa1avao, a milijuni obi\xc4\x8dnih ljudi dobivali su brzi te\xc4\x8daj kapitalizma. U o\xc5\xbeujku 1990. Hristenko se po\xc4\x8deo po prvi puta baviti politikom. Izabran je za zastupnika u \xc4\x8deljabinskom Gradskom vije\xc4\x87u. Predstavio je ambiciozne planove razvoja grada i reforme gradske politike. Aktivno je radio u pozadini i skrivao se od reflektora javnosti. Time je zadobio podr\xc5\xa1ku gradskih i vladinih elita. Bio je blizak politi\xc4\x8dki saveznik Vadima Solovjeva, gradskog guvernera._NEWLINE_Ruski predsjednik Boris Jeljcin je 1996. imenovao Hristenka svojim izaslanikom u \xc4\x8celjabinsku i postavio ga za vo\xc4\x91u svoje izborne kampanje u regiji. Hristenka su kritizirali zbog uporabe te\xc5\xa1ke taktike tijekom kampanje protiv mjesnih medija, \xc5\xa1to je omogu\xc4\x87ilo Jeljcinu da dobije natprosje\xc4\x8dni postotak glasova u regiji. Nakon izbornog uspjeha, Hristenko je postao predsjednik regionalnog odbora za televizijsko i radijsko emitiranje._NEWLINE_Iste godine, Hristenko je do\xc5\xa1ao u sredi\xc5\xa1te medijskog nadzora nakon saznanja o prora\xc4\x8dunskim neregularnostima u Fondu za za\xc5\xa1titu privatnih investicija, nad kojim je Hristenko imao potpun nadzor. Nestalo je navodno vi\xc5\xa1e od pola od 670 milijuna rubalja. Hristenko se povukao iz javnog \xc5\xbeivota na godinu dana i vratio se 1997. kao zastupnik predsjednika u \xc4\x8celjabinsku. Kasnije je iste godine postao zamjenik ministra financija u vladi Viktora \xc4\x8cernomirdina. Zamjenikom predsjednika vlade Sergeja Kirienka imenovan je 1998., s du\xc5\xbeno\xc5\xa1\xc4\x87u provo\xc4\x91enja gospodarskih reformi i nastavka privatizacije dr\xc5\xbeavne industrije. Nastavio se uklju\xc4\x8divati u sve oblasti ekonomije, no uspio je izbje\xc4\x87i bilo kakav zazor nakon katastrofalnog pada rublja u kolovozu 1998._NEWLINE_Hristenko je u listopadu 1998. prisegao vladi Jevgenija Primakova u kojoj je ponovno imenovan zamjenikom ministra financija. U svinju 1999., ponovno je promijenjen predsjednik vlade, ovaj put du\xc5\xbenost je preuzeo Sergej Stepa\xc5\xa1in, a Hristenko je imenovan njegovim zamjenikom. Kako se du\xc5\xbenost predsjednika vlade \xc4\x8desto prebacivala, analiti\xc4\x8dari su smatrali da bi Hristenko mogao biti idu\xc4\x87i predsjednik vlade, s obzirom na njegovu opstojnost u, ina\xc4\x8de, kaoti\xc4\x8dnim potresima vlade.\n_START_SECTION_\nRazdoblje Putina\n_START_PARAGRAPH_\nIzborom Vladimira Putina za predsjednika Rusije 2000., vlada se po\xc4\x8dela stabilizirati, a Hristenku je produ\xc5\xbeen mandat zamjenika predsjednika vlade zadu\xc5\xbeenog za ekonomska i financijska pitanja, a predsjednik vlade bio je Mihail Kasjanov. Hristenko je bio i vr\xc5\xa1itelj du\xc5\xbenosti predsjednika vlade kra\xc4\x87e vrijeme kada je Putin Kasjanova i njegov kabinet otpustio 24. velja\xc4\x8de 2004._NEWLINE_Hristenko je u novoj vladi, kojoj je \xc4\x8delnik bio Mihail Fradkov, bio ministar industrije i energije. Istovremeno je po\xc4\x8deo slu\xc5\xbeiti i kao \xc4\x8dlan nadzornog odbora dr\xc5\xbeavnih energetskih poduze\xc4\x87a, kao \xc5\xa1to su Gazprom i Transnjeft. Kada je izbio skandal s Jukosom, pojavile su optu\xc5\xbebe da ruska vlada otima energetsku infrastrukturu od privatnih dioni\xc4\x8dara. Hristenko je, s drugim vladinim visokim du\xc5\xbenosnicima, bio nekoliko puta meta pravnih postupaka Jukosovih odvjetnika. Odigrao je klju\xc4\x8dnu ulogu u planiranju budu\xc4\x87e energetske sigurnosti Rusije, uklju\xc4\x8duju\xc4\x87i i \xc4\x8desto kontroverzne projekte eksploatacije dalekoisto\xc4\x8dnog i arkti\xc4\x8dkog \xc5\xa1elfa._NEWLINE_Nakon promjena u vladinom kabinetu 2008., Hristenko je imenovan ministrom industrije i trgovine u vladi kojoj je na \xc4\x8delu bio Putin. Du\xc5\xbenost je napustio u sije\xc4\x8dnju 2012.\n_START_SECTION_\nOsobni \xc5\xbeivot\n_START_PARAGRAPH_\nTrenutno je o\xc5\xbeenjen Tatjanom ro\xc4\x91. Golikovom s kojom se vjen\xc4\x8dao 2003., nakon razvoda od prve supruge Nade\xc5\xbede. Tatjana je, u vrijeme kada je bio zamjenik predsjednika vlade bila zamjenica ministra financija. Ima troje djece iz prvog braka.'